**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Κυπριακού Οργανισμού Αγροτικών Πληρωμών του 2023 Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Αλέκος Τρυφωνίδης

Ονούφριος Κουλλά **Μη μέλη της επιτροπής:**

Σάβια Ορφανίδου Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμούμελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 3 και 13 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν ο Επίτροπος Αγροτικών Πληρωμών, συνοδευόμενος από εκπρόσωπους του Κυπριακού Οργανισμού Αγροτικών Πληρωμών (ΚΟΑΠ), καθώς και εκπρόσωποι του Υπουργείου Οικονομικών και του Υπουργείου Γεωργίας, Αγροτικής Ανάπτυξης και Περιβάλλοντος.

Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης το μέλος της επιτροπής βουλευτής κ. Άριστος Δαμιανού.

Ο προϋπολογισμός του ΚΟΑΠ για το έτος 2023 προβλέπει συνολικές δαπάνες ύψους €13.305.000 και συνολικά έσοδα ύψους €13.147.500, τα οποία θα προέλθουν κυρίως από κρατική χορηγία ύψους €12.900.000 και από τόκους ύψους €205.500.

Οι προϋπολογιζόμενες δαπάνες για το έτος 2023 αφορούν μεταξύ άλλων στα ακόλουθα:

1. Δαπάνες προσωπικού (€9.440.600).
2. Λειτουργικές δαπάνες (€2.597.590).
3. Κεφαλαιουχικές δαπάνες (€1.266.810).

Σύμφωνα με τα κατατεθέντα στοιχεία, αποστολή του ΚΟΑΠ είναι η διαχείριση των κονδυλίων που διατίθενται στον τομέα της γεωργίας στο πλαίσιο της Κοινής Αγροτικής Πολιτικής (ΚΑΠ) της Ευρωπαϊκής Ένωσης (ΕΕ). Στα κονδύλια αυτά περιλαμβάνονται τα ποσά που αναλογούν στην κοινοτική χρηματοδότηση από το Ευρωπαϊκό Γεωργικό Ταμείο Επενδύσεων, το μερίδιο της εθνικής συγχρηματοδότησης, όπως προνοείται από την ευρωπαϊκή νομοθεσία για το Ευρωπαϊκό Γεωργικό Ταμείο Αγροτικής Ανάπτυξης, καθώς και οποιεσδήποτε συμπληρωματικές ενισχύσεις που δύναται να καταβάλλει η Κυπριακή Δημοκρατία από εθνικούς πόρους.

Σύμφωνα με τα ίδια στοιχεία, στο πλαίσιο της άσκησης των δραστηριοτήτων και αρμοδιοτήτων του, ο ΚΟΑΠ κατά το έτος 2023 προβλέπεται να καταβάλει τις ακόλουθες πληρωμές:

1. Ποσό ύψους €7 εκατομ. για τη στήριξη των Κοινών Οργανώσεων Αγοράς, το οποίο θα χρηματοδοτηθεί σχεδόν εξ ολοκλήρου από την ΕΕ.
2. Ποσό ύψους €50 εκατομ. περίπου για την καταβολή άμεσων ενισχύσεων στο πλαίσιο του Σχεδίου Ενιαίας Εκταρικής Επιδότησης, καθώς και των άμεσων ενισχύσεων για την κτηνοτροφία, το οποίο χρηματοδοτείται εξ ολοκλήρου από την ΕΕ.
3. Ποσό ύψους €32,2 εκατομ. περίπου για τη στήριξη της αγροτικής ανάπτυξης στο πλαίσιο του Προγράμματος Αγροτικής Ανάπτυξης, το οποίο θα συγχρηματοδοτηθεί από την ΕΕ κατά ποσοστό περίπου 70% και το υπόλοιπο 30% από εθνικούς πόρους.

Στο πλαίσιο της συζήτησης του θέματος, ο Επίτροπος Αγροτικών Πληρωμών δήλωσε μεταξύ άλλων τα ακόλουθα:

1. Η στήριξη του ΚΟΑΠ προς τον αγροτικό τομέα έχει ενισχυθεί σημαντικά τα τελευταία χρόνια, συνεπεία των επιπτώσεων της πανδημίας του κορωνοϊού και του πολέμου στην Ουκρανία, καθότι έχει αναλάβει την υλοποίηση των σχετικών έκτακτων μέτρων στήριξης της κυβέρνησης.
2. Το 2023 τίθεται σε εφαρμογή η νέα Κοινή Αγροτική Πολιτική (ΚΑΠ), διάρκειας πέντε ετών. Ο ΚΟΑΠ στο πλαίσιο της εφαρμογής της νέας ΚΑΠ θα κληθεί να επιτελέσει τεράστιο έργο, ωστόσο αναμένεται να προκύψουν και οφέλη για τον οργανισμό, όπως η μείωση του διοικητικού κόστους, μέσω της αξιοποίησης της τεχνολογίας. Ειδικότερα, στο πλαίσιο της νέας ΚΑΠ εκτιμάται ότι θα καταβληθούν συνολικά, μέσω του ΚΟΑΠ, στον πρωτογενή τομέα της Κύπρου πέραν των €400 εκατομ.
3. Ο ΚΟΑΠ προβαίνει σε αναθεώρηση του τρόπου διαχείρισης των μη συμμορφούμενων αιτητών σχεδίων με τις υποχρεώσεις τους, μεταβαίνοντας από την πρακτική της επιβολής ποινών και προστίμων στην πρακτική της συνεννόησης και της έγκαιρης προειδοποίησης για τη διόρθωση λαθών και παραλείψεων που εντοπίζονται στις αιτήσεις τους.
4. Ο προϋπολογισμός λειτουργίας του ΚΟΑΠ για το έτος 2023 παρουσιάζει αύξηση σε ποσοστό ύψους 7,7% σε σχέση με τον προϋπολογισμό του προηγούμενου έτους, η οποία οφείλεται κυρίως στις αυξημένες δαπάνες προσωπικού, λόγω της παραχώρησης ετήσιων προσαυξήσεων, της αύξησης της Αυτόματης Τιμαριθμικής Προσαρμογής και της συνακόλουθης αύξησης των συνεισφορών του εργοδότη στα διάφορα ταμεία, στις αυξημένες λειτουργικές δαπάνες, συνεπεία της αύξησης της τιμής των καυσίμων, καθώς και στην περίληψη πρόνοιας για την ανάπτυξη μηχανογραφικών συστημάτων για τη νέα ΚΑΠ και την αντικατάσταση/αναβάθμιση συστημάτων ασφαλείας και άλλων λογισμικών.

Σημειώνεται ότι, στο πλαίσιο της συζήτησης του θέματος, οι εκπρόσωποι του ΚΟΑΠ ενημέρωσαν την επιτροπή ότι το Δελτίο Δαπανών του υπό εξέταση προϋπολογισμού πρέπει να τροποποιηθεί, ώστε να απαλειφθούν επιμέρους επεξηγήσεις οι οποίες εκ παραδρομής περιλήφθηκαν κάτω από το άρθρο 02100 «Υπάλληλοι ΚΟΑΠ». Ως εκ τούτου, στη συνεδρία της επιτροπής ημερομηνίας 3 Μαρτίου 2023 κατατέθηκε ενώπιόν της αναθεωρημένο κείμενο νομοσχεδίου.

Στο στάδιο της εξέτασης του υπό αναφορά προϋπολογισμού, την επιτροπή απασχόλησαν σωρεία ζητημάτων, τα οποία αφορούν μεταξύ άλλων στα μέτρα στήριξης νέων αγροτών, στις πληρωμές του ΚΟΑΠ προς τους δικαιούχους για το έτος 2022, καθώς και στο μέτρο προσωρινής έκτακτης στήριξης των γεωργών που έχουν επηρεαστεί από τις επιπτώσεις του πολέμου στην Ουκρανία.

Συναφώς, σε σχέση με τα πιο πάνω ζητήματα ο Επίτροπος Αγροτικών Πληρωμών δήλωσε μεταξύ άλλων τα ακόλουθα:

1. Ο ΚΟΑΠ παρέχει συγκεκριμένο πρόγραμμα στήριξης νέων αγροτών με διαθέσιμο κονδύλι, το οποίο ανέρχεται στα €5 εκατομ. Ωστόσο, στο πλαίσιο του προγράμματος έχουν υποβληθεί 300 αιτήσεις, το συνολικό κόστος των οποίων υπερβαίνει σημαντικά το εν λόγω κονδύλι. Στόχος είναι η εξεύρεση του υπολειπόμενου ποσού από άλλους πόρους, προκειμένου να ικανοποιηθούν όλοι οι δικαιούχοι αιτητές.
2. Ο οργανισμός έχει καταβάλει €92 εκατομ. σε 33 000 δικαιούχους για το έτος 2022. Από το σύνολο των αιτήσεων που υποβλήθηκαν, μεγάλος αριθμός αιτήσεων αφορά μικροκαλλιεργητές, οι οποίοι υπόκεινται στο σύνολο των ελέγχων και απαιτήσεων του ΚΟΑΠ. Η ένταξη των εν λόγω καλλιεργητών σε ξεχωριστή κατηγορία θα συνέβαλλε στη βελτίωση του τρόπου στήριξής τους και θα περιόριζε τόσο τις δυσκολίες που οι ίδιοι αντιμετωπίζουν, συνεπεία των αυξημένων απαιτήσεων και της γραφειοκρατίας, όσο και τον διοικητικό φόρτο για τον ΚΟΑΠ.
3. Το μέτρο έκτακτης προσωρινής στήριξης των γεωργών που πλήττονται από τις επιπτώσεις του πολέμου στην Ουκρανία έχει εγκριθεί από την Ευρωπαϊκή Επιτροπή και προορίζεται για την ενίσχυση αγροτών στους τομείς της σιτοκαλλιέργειας και της αιγοπροβατοτροφίας. Ο οργανισμός έχει λάβει τις αιτήσεις και είναι σχεδόν έτοιμος να προβεί στην καταβολή των πληρωμών προς τους δικαιούχους.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

14 Μαρτίου 2023

Αρ. Φακ.: 23.01.063.220-2022

ΣΧΚ/ΧΜ/ΓΧ